1. Dotácia, ktorá sa poskytla obciam a VÚC, slúži pre nich na vytvorenie priestoru  zvýšiť platy zamestnancom regionálneho školstva financovaným v rámci originálnych kompetencií.

2. Pri kvantifikácii celkovej výšky dotácie sa vychádzalo z objemu tarifných platov všetkých zamestnancov regionálneho školstva financovaných v rámci originálnych kompetencií, teda aj zamestnancov cirkevných a súkromných subjektov.

3. MŠVVaŠ SR navrhlo vyčlenenú sumu prostriedkov rozpísať na obce a VÚC rovnakým postupom, ako sa rozpisujú prostriedky z dane z príjmov fyzických osôb na výkon originálnych kompetencií v oblasti školstva. V nadväznosti na to rozdelilo celkový objem vyčlenených prostriedkov na sumu pre obce a pre VÚC vrátane  rozdelenia sumy odvodenej od tarifných platov cirkevných a súkromných subjektov.

4. MF SR následne rozpísalo uvedené sumy na obce, resp. VÚC s využitím rovnakého postupu, ako sa rozpisujú prostriedky z dane z príjmov fyzických osôb na výkon originálnych kompetencií v oblasti školstva.

5. Pri použití tejto dotácie sa má s ňou nakladať obdobne, ako s ostatnými finančnými prostriedkami, ktoré obec, resp. VÚC dostali ako podiel z dane z príjmov fyzických osôb. To znamená, že je v plnej kompetencii obcí a VÚC, ako tieto prostriedky použijú, s tým, že použitie týchto prostriedkov nesmie byť v rozpore s legislatívou v oblasti školstva.

6. Ak obec nie je zriaďovateľom žiadnej školy, resp. školského zriadenia  patriaceho pod regionálne školstvo, prostriedky poukáže obciam,  zariadenia  ktorých  navštevujú žiaci z predmetnej obce. Aj tieto prostriedky musia byť použité na zvýšenie platov zamestnancov regionálneho školstva. Zúčtovanie dotácie vykoná prijímateľ dotácie.